Protest Gorila

Protest Gorila je spoločný názov pre viaceré občianske protestné zhromaždenia, z ktorých prvé sa konalo 27. januára 2012 v Bratislave. Podľa odhadov sa tohto protestu zúčastnilo 3 000 – 4 000 ľudí. Cieľom protestu bolo domáhať sa o riadne vyšetrenie kauzy Gorila, pri ktorej vzniklo podozrenie z korupcie vo forme provízií, mafiánskych praktík a rozkrádania štátneho majetku za účasti najvyšších politikov a ich finančných priaznivcov. Neskôr časť organizátorov protestov predstavila a prijali Občiansku výzvu 2012.

Priebeh prvého protestu
Prvý protest sa uskutočnil 27. januára 2012 v Bratislave.
 15.00 zhromaždenie na Námestí SNP, krátke príhovory niekoľkých účastníkov, odhadovaná účasť – 1 500 ľudí.
 16.00 presun účastníkov pred prezidentský palác, (počet účastníkov cca 2 000) kde účastníci hádzali banány, prezentovali svoje transparenty s nápismi „Gorily za mreže“, "Gorily nevolím".
 16.30 – 17.30 presun protestujúcich pred budovu parlamentu Slovenskej republiky, kde skandovali heslá „Gorily za mreže“, „Vlastizrada“. Prítomní členovia mestskej polície a polície proti demonštrantom nezasahovali. Na konci protestu účastníci zaspievali Slovenskú hymnu a rozišli sa.

Organizácia
Organizátormi protestov boli Lucia Gallová, Peter Klinec, Miroslav Hrivík, Ľubica Lehotská, Peter Weisenbacher, Alena Krempaská, Lucia Janovič a Peter Pčolinský. Na zhromaždeniach vystúpil aj novinár a budúci autor knihy o kauze, Tom Nicholson. Protesty boli organizované pomocou sociálnej siete Facebook. Po týždni od ohlásenia prvého protestu potvrdilo svoju účasť viac ako 4 000 účastníkov.

Ciele protestu
Prvý protest mal nasledovné požiadavky:
 Okamžité zbavenie mlčanlivosti všetkých zodpovedných orgánov a osôb, ktoré môžu objasniť kauzu.
 Odstúpenie dotknutých osôb – predstaviteľov strán z politických funkcií a kandidátok.
 Okamžite zrušiť zákon o predčasných voľbách, ktoré sa majú konať 10.3.2012 a posunúť termín konania volieb na september 2012 z dôvodu podozrenia zo závažnej trestnej činnosti kandidátov politických strán a nutnosti došetrenia celej kauzy.
 Začať trestné stíhanie z podozrenia z trestného činu zosnovania zločineckej skupiny s cieľom páchť finančné podvody a ovplyvňovať politických predstaviteľov.
 Predbežné opatrenie na zákaz nakladania s majetkom do ukončenia vyšetrovania, ako politických funkcionárov, tak aj podnikateľov a podnikateľských skupín.
 Dôkladné prešetrenie celej Kauzy Gorila.
 Prešetrenie všetkých doterajších káuz.
 Zrušenie priestupkovej a trestnoprávnej imunity všetkých politických predstaviteľov a schválenie zákona o trestnoprávnej zodpovednosti aj pre právnické osoby.
 Zníženie kvóra pre petície a vyhlásenie referenda. Výsledok referenda musí byť pre vládu záväzný.
 Pravidelné informovanie vlády verejnosti (jedenkrát ročne) v špeciálnom vestníku o bilancii štátnych prostriedkov, o hospodárení s nimi, zhodnotenie roka – s porovnaním: stav financií štátnych prostriedkov na začiatku roka a na konci roka.

Občianska výzva 2012
Časť organizátorov protestov predstavila 22. februára 2012 v Banskej Bystrici Občiansku výzvu 2012. Hovorca iniciatívy Filip Roháček uzrejmil, že podporujú štyri výzvy politikom, ktoré boli sformulované na predošlej demonštrácii v Banskej Bystrici. „Nesúhlasíme možno so všetkými krokmi, ktoré organizátori dosiaľ robili, preto sme sa rozhodli pre vlastnú cestu a pripraviť Občiansku výzvu 2012. Touto občianskou výzvou naozaj chceme zistiť možno ten reálny záujem verejnosti o zmenu v tejto krajine,,“ povedal Roháček. Iniciatíva žiada prijať protikorupčné opatrenia minimálne v rozsahu Protikorupčného minima 2012, ktoré zostavila Transparency International Slovensko. Okrem toho chcú „zmeniť volebný systém zrušením volebnej kaucie, zvýšením počtu volebných obvodov, oslabením straníckeho výberu kandidátov a posilnením výberu voliča. Ďalej obmedziť trestnoprávnu imunitu poslancov Národnej rady SR len na výroky v parlamente a iné. Podporu majú údajne od organizátorov protestov z Martina, Zvolena a Žiliny.

Časová os protestov
 27. január 2012 - Prvý protest v Bratislave
 3. február 2012 - V Košiciach vyšlo na námestie viac než 2000 ľudí.
 8. február 2012 - na Námestie SNP v Banskej Bystrici protestovalo takmer 2000 ľudí.
 22. február 2012 - časť organizátorov protestu predstavila v Banskej Bystrici Občiansku výzvu 2012
 29. február 2012 - plánovaný protest v Bratislave, počas zasadania Národnej rady. Účastníci chcú predsedom strán dať občiansky zatykač a list hanby.
 3. marec 2012 - protest sa uskutočnil aj v írskom Dubline. Šlo o druhý protest, ďalšie sa nebudú konať, pripoja sa k Občianskej výzve 2012.
 8. marec 2012 - na protest v Bratislave prišlo podľa Denníka SME len „zopár ľudí“
 9. marec 2012 – deň pred parlamentnými voľbami sa majú protesty uskutočniť v 9 mestách Slovenska

Referencie

Externé odkazy
 Oficiálna webová stránka Protestu Gorila
 Stránka výzvy Občania 2012 

Kauza Gorila
Demonštrácie a protesty na Slovensku
2012 na Slovensku